Коми Республикаса Юралысь Вячеслав Гайзер да «Рытыв-Войвыв Телеком» ВАК медыджыд директор Владимир Акулич кырымалiсны Коми Республикаса Веськöдлан котыр да компания костын öтувъя ёртасьöм йылысь 2004 во йирым тöлысь 4 лунся артмöдчöм олöмö пöртöм йылысь кывкöрталана сёрнигижöд.

Республикаса Юралысь аттьöалiс компанияса юрнуöдысьöс уна вося да подула ёртасьöмысь да эскöдiс, мый найö и водзö кутасны ёртасьны: «Водзын нöшта на уна удж, эска, мый миянлы найöс колö вöчны öтув».

Церемония вылын сiдзжö сетiсны старт стрöитны «Чилимдiн – Нарьян-Мар» волоконно-оптическöй связь линия.

«Телекоммуникацияяс ёна колöны миян олöмын, торйöн нин Коми Республикалы öта-мöдсянь ылын сулалысь олан пунктъяс вöсна, бур да дугдывлытöм связь быть колö», - пасйис В.Гайзер.

Сiйö сiдзжö торйöн пасйис, мый дiнмуын телекоммуникацияяс пыр сöвмисны öдйöджык сы серти, мыйта тайö вöлi колö обществолы да бизнеслы, мый петкöдлö тайö öтувъя уджлысь бурлунсö.

Республикаса Юралысь содтiс, мый «Чилимдiн – Нарьян-Мар» волоконно-оптическöй связь линия стрöитöмыс сетас позянлун цифровизуйтны Чилимдiн районлысь 13 ылысса олан пункт да пуктыны пай тайö мутассö сöвмöдöмас.

Владимир Акулич пасйис, мый Артмöдчöм серти Коми Республикаын связь цифровизуйтан тшупöдыс воöдчис 99,9 %-öдз. «Таво, кор волоконно-оптическöй связь линияяссö вайöдасны Луздор да Койгорт районъясöдз, тайö лыдпасыс лоö 100 %. Таысь öтдор, 6 воöн, мыйдыра пöртсьö олöмö Артмöдчöмыс, ми сувтöдiм 800 гöгöр универсальнöй таксофон, мый сетiс позянлун дiнмуса став олан пунктсö йитны телефонöн. 2 миллиард шайт вот кындзи, 2004 восянь компания сетiс республикаса экономикаö 3,3 миллиард шайт мында инвестиция», - содтiс В.Акулич.

Коми Республикаса Юралысь торйöн аттьöалiс Рытыв-Войвыв Телекомса медыджыд директорöс социальнöй сяма проектъяслы отсöг сетöмысь, торйöн нин, «Телемедициналы», школаяслöн, интернатъяслöн да челядьлы керкаяслöн ыджыд öда Öтуввезö йитчыны позянлунысь, а сiдзжö вермытöм челядьöс да этша лыда челядя школаясын дистанционнöя велöдны позянлунысь да эскöдiс, мый ёртасьны кутасны водзö.